Μπάρες με φουντουκοβούτυρο, κουβερτούρα και πορτοκάλι
Το φουντουκοβούτυρο δίνει πλούσια αίσθηση σε αυτές τις μπάρες ενώ η κουβερτούρα και το πορτοκάλι ταιριάζουν ιδανικά.
200 γρ. κουβερτούρα με 50-55% κακάο , 200 γρ. μέλι θυμαρίσιο, 450 γρ. φουντουκοβούτυρο (σε παντοπωλεία, deli και μεγάλα σούπερ μάρκετ), 200 γρ. νιφάδες βρώμης (τις απλώνουμε σε ταψάκι και τις ψήνουμε στους 180°C, στον αέρα, για 15 λεπτά, ανακατεύοντάς τες μία φορά), 300 γρ. φουντούκια, χοντροκομμένα και ψημένα στους 180°C για 10 λεπτά + λίγα ακόμα για διακόσμηση, 100 γρ. μαύρες σταφίδες, 10 γρ. ξύσμα πορτοκαλιού + λίγο για διακόσμηση, 1/3 κουτ. γλυκού ανθός αλατιού
Για να φτιάξουμε μπάρες με φουντουκοβούτυρο, κουβερτούρα και πορτοκάλι, αρχικά ντύνουμε με λαδόκολλα ένα ορθογώνιο ταψάκι διαστάσεων 25 x 30 εκ. και το αφήνουμε στην άκρη. Στη συνέχεια, λιώνουμε την κουβερτούρα μαζί με το μέλι και το φουντουκοβούτυρο σε μπεν μαρί, δηλαδή μέσα σε ένα ανοξείδωτο μπολ το οποίο στερεώνουμε στα χείλη μιας κατσαρόλας στην οποία σιγοβράζει λίγο νερό. Ανακατεύουμε συνεχώς για να μην κάψει το μείγμα. Αποσύρουμε.Σε άλλο, μεγάλο μπολ αδειάζουμε όλα τα υπόλοιπα υλικά και ανακατεύουμε πολύ καλά. Προσθέτουμε το μείγμα της κουβερτούρας και ανακατεύουμε πολύ καλά με ελαστική σπάτουλα, ώστε να σχηματιστεί ένα ομοιογενές μείγμα.Το αδειάζουμε μέσα στο ταψάκι που έχουμε ετοιμάσει και ισιώνουμε χωρίς να το πιέζουμε πολύ (όσο πιο ελαφρά πιέσουμε, τόσο πιο αφράτες θα γίνουν οι μπάρες). Πασπαλίζουμε με λίγα χοντροκομμένα φουντούκια και λίγο ξύσμα πορτοκαλιού και χαράσσουμε μπάρες στις διαστάσεις που επιθυμούμε (ένα καλό μέγεθος μπάρας είναι 5 x 10 εκ.).Αφήνουμε το μείγμα να σταθεροποιηθεί στο ψυγείο, για περίπου 3 ώρες. Έπειτα χωρίζουμε τις μπάρες και τις τυλίγουμε μία μία πρώτα με λαδόκολλα και από πάνω με μεμβράνη ή αλουμινόχαρτο.
Πορτοκάλι,Σοκολάτα,Φουντούκια,Χωρίς ζάχαρη